I.Uvod

Komisija je 12. aprila 2016 predstavila sporočilo o stanju nevzajemnosti z nekaterimi tretjimi državami na področju vizumske politike in možnostih nadaljnjega ukrepanja. V tem sporočilu je bilo ugotovljeno, da je bila z dejavno podporo Komisije rešena velika večina priglašenih primerov nevzajemnosti v osmih tretjih državah. Vendar če zadevna tretja država do 12. aprila 2016 ni odpravila vizumske obveznosti, mora Komisija v skladu z Uredbo Sveta (ES) št. 539/2001 z dne 15. marca 2001 sprejeti delegirani akt, s katerim za 12 mesecev zadrži odpravo vizumske obveznosti za državljane navedene tretje države. Uredba tudi določa, da mora Komisija upoštevati posledice zadržanja odprave vizumske obveznosti na zunanje odnose EU in njenih držav članic. Zato je bil v aprilskem sporočilu poudarjen tudi pomen polnega sodelovanja Evropskega parlamenta in Sveta pri uporabi mehanizma vzajemnosti, glede na to, da je zadržanje odprave vizumske obveznosti politično zelo občutljiva zadeva, je bila podana ocena posledic in učinka zadržanja odprave vizumske obveznosti za državljane zadevnih tretjih držav, Evropski parlament in Svet pa sta bila pozvana, naj na podlagi ocene nujno začneta razprave in zavzameta stališče o najprimernejšem nadaljnjem ukrepanju.

Komisija je nadalje ukrepala tako, da je julija 2016 ocenila napredek, dosežen med aprilom in julijem, in določila naslednje korake za doseganje popolne vizumske vzajemnosti. Pozdravila je vzpostavitev popolne vizumske vzajemnosti z Brunejem. Glede Kanade je Komisija pričakovala, da bo srečanje na vrhu EU-Kanada priložnost za potrditev konkretnega napredka pri odpravi vizumske obveznosti za bolgarske in romunske državljane. Opozorila je tudi, da Združene države niso napredovale v smeri odprave vizumske obveznosti za bolgarske, ciprske, hrvaške, poljske in romunske državljane. Komisija se je zavezala, da bo izkoristila vse priložnosti za nadaljnje prizadevanje za popolno vizumsko vzajemnost s Kanado in Združenimi državami v sodelovanju z zadevnimi državami članicami, da bi se hitreje dosegli rezultati, ter da bo pred koncem leta poročala o nadaljnjem napredku.

To sporočilo ocenjuje napredek, dosežen od julija 2016 v razpravah s preostalima državama. Opisuje zlasti konkreten napredek, dosežen s Kanado, in trenutno stanje razprav z Združenimi državami ter določa nadaljnje korake.

II.Razvoj dogodkov od julijskega sporočila o nadaljnjih ukrepih glede napredka v smeri popolne vizumske vzajemnosti

Kanada (uradno obvestilo predložili Bolgarija in Romunija)

V julijskem sporočilu o nadaljnjih ukrepih je bilo v zvezi s Kanado ugotovljeno, da so se konstruktivne razprave, tudi na najvišji politični ravni, v predhodnih mesecih okrepile, pri čemer enako velja tudi za zavezanost kanadske vlade, da še naprej sodeluje z EU pri doseganju polne vizumske vzajemnosti za vse državljane EU. Komisija si je še naprej prizadevala za popolno vizumsko vzajemnost v sodelovanju z Bolgarijo in Romunijo, da bi se hitreje dosegli rezultati, ter je pričakovala, da bo srečanje na vrhu EU-Kanada priložnost za potrditev konkretnega napredka pri odpravi vizumske obveznosti za bolgarske in romunske državljane.

Po teh intenzivnih, usklajenih in vztrajnih prizadevanjih med EU in Kanado pred 16. srečanjem na vrhu EU-Kanada 30. oktobra 2016 v Bruslju je Kanada predložila jasen časovni načrt za doseganje popolne vzajemne odprave vizumske obveznosti.

Kanadska vlada je naznanila, da namerava izvesti delno odpravo vizumov za upravičene romunske in bolgarske državljane, ki potujejo v Kanado. Od 1. maja 2017 naj romunski in bolgarski državljani, ki so imeli v zadnjih 10 letih kanadski vizum za začasno prebivanje ali ki imajo trenutno veljaven vizum ZDA za nepriseljence, ne bi potrebovali vizuma za začasno prebivanje in bi lahko potovali v Kanado ali prek nje z elektronsko odobritvijo potovanja namesto z vizumom. Kanadska vlada namerava odpraviti vizumsko obveznost za bolgarske in romunske državljane 1. decembra 2017. Ta odločitev Kanade, da leta 2017 odpravi vizumsko obveznost za vse bolgarske in romunske državljane, je bila potrjena v skupni izjavi z vrha EU-Kanada.

Komisija pozdravlja odločitev Kanade, da s 1. decembrom 2017 odpravi vizumsko obveznost za vse bolgarske in romunske državljane, ki potujejo v Kanado. Komisija bo sodelovala z državami članicami in Kanado za zagotovitev popolne vizumske vzajemnosti v dogovorjenih rokih.